Jmɨg₄ le₂ꞌuɨg₅₄ a₂niog₅ Jmɨg₄ Të₂ꞌɨn₅₄ a₂guë́ꞌ₅ dsa₂ i₁ŋíꞌ₄ a₂tsá₃ quianꞌ₅₄ levadura, jmɨg₄ a₂jme₁jme₂dsian₅ dsa₂ jáꞌ₂ chaꞌ₂* quián₅ jmɨg₄, jaun₂ ca₂ŋag₃ chiꞌ₂ dsɨ₂guia₃-tɨ́n₂ ca₂ŋɨ́iꞌ₃ Jesús: ―¿A₂jáꞌ₄ ꞌniogꞌ₂ dsɨ₁jmó₁ jniaꞌ₅₄ co₂jŋia₅₄ má₃ Jmɨg₄ Të₂ꞌɨn₅₄ quiángꞌ₂?
Jaun₂ ca₂chein₃ on₃ chiꞌ₂ dsɨ₂guia₃-tɨ́n₂ quiáin₅, ca₂juáꞌ₂: ―O₂nóꞌ₅ ꞌniaꞌ₂ jë₄ juɨg₂. Ja₁jaun₂ jenꞌ₂ ꞌniaꞌ₂ jan₂ dsa₂ ŋeꞌ₂ i₂quion₂ jmɨg₂ quianꞌ₅₄ nɨ₁dsɨg₁. Jaun₂ o₁ꞌénꞌ₃ ꞌniaꞌ₂ dsa₂ ꞌéi₂.
Dsi₂néi₂ ja₁ꞌí₂ ꞌéi₂, juɨgꞌ₅₄ dsa₂ juɨg₅₄ dsi₂néi₂: “Le₂la₂ juáꞌ₂ të₅, ¿Na₂ dsi₂néi₂ ja₁guëꞌ₄ Jmɨg₄ Të₂ꞌɨn₅₄ co₂lë₅ quianꞌ₅₄ chiꞌ₂ dsɨ₂guia₃-tɨ́n₂ quiáng₃?”
Jaun₂ ꞌéi₂ në́₃, ꞌë₃ caun₂ dsi₂néi₂ juëꞌ₂ ja₁lë́₄ gueiꞌ₅₄ a₂ma₂lë́₅ co₂jŋia₅₄. Ja₁jaun₂ o₂jmo₄ ꞌniaꞌ₂ co₂jŋia₅₄ má₃ que₅₄ jniog₄.
Jaun₂ ca₂i₃lén₂ bá₄ dsa₂ on₃ ꞌéi₂. Jme₁ca₂dsi₃léin₂ jë₄ juɨg₂ në́₃, ca₂dsóꞌ₂ liaꞌ₂ conꞌ₂ lë́₅ jág₁ ca₂juáꞌ₂ Jesús. Jaun₂ ja₁jaun₂ ca₂jmo₃ co₂jŋia₅₄ má₃ a₂guë́ꞌ₃ Jmɨg₄ Të₂ꞌɨn₅₄.
Jme₁ca₂nei₂ jaun₂, ca₂dsióg₃ Jesús quiainꞌ₅₄ ta₁guia₃-tɨ́n₂ chiꞌ₂ dsɨ₂guia₃-tɨ́n₂.
Jme₁ma₂tiáinꞌ₅ guë́ꞌ₅, jaun₂ ca₂juáꞌ₂ Jesús: ―A₂dsɨ₂jóꞌ₃ juáꞌ₅ jniá₂ la₂, janꞌ₂ ꞌniaꞌ₂ i₂guëꞌ₅ jniá₂ co₂lë₅ quiangꞌ₅₄ bá₄ i₂jangꞌ₂ jniá₂.
Jaun₂ në́₃ ca₂táꞌ₂ ꞌliaꞌ₂ dsɨ́₅ ꞌŋio₅ lɨn₃ tiáinꞌ₅, jaun₂ ca₂jme₃lióg₃ ca₂ŋɨ́iꞌ₃ Jesús le₂jain₂ le₂jain₂, ca₂juáꞌ₂: ―¿On₁juaꞌ₅₄ jniá₂ ꞌágꞌ₅?
Jaun₂ ca₂ŋag₃ Jesús: ―Janꞌ₂ ꞌniaꞌ₂ i₂lë́₂ guia₃-tɨ́ngꞌ₂ i₂tiá₂ mɨ₂gu₂ co₂lë₅ ꞌŋióꞌ₃ uɨng₅ quianꞌ₅₄ jniá₂.
Dsónꞌ₂ bá₄ dsau₅ Jaun₅* dsa₂ mɨ₂güɨ́g₃ ꞌein₅₄ juɨ₅ dsó₃ liaꞌ₂ conꞌ₂ lë́₅ juáꞌ₂ ne₄ Si₂; la₁ ¡ꞌe₂ guë́₄ juɨ́g₂ dsa₂ i₂jángꞌ₂! Jme₁dse₃ quióꞌ₅ juaꞌ₅₄ co₂ŋeiꞌ₅₄ bá₄ tsá₃ ca₂rë₃cháin₃.
Të₁liaꞌ₂ tiáinꞌ₅ guë́ꞌ₅, ca₂jŋaꞌ₃ Jesús i₁ŋíꞌ₄, ca₂cuë́ꞌ₃ ti₁ꞌmagꞌ₄ Diú₄, jaun₂ guë́₄ në́₃ ca₂dsioin₃, ca₂cuë́ꞌ₃ chiꞌ₂ dsɨ₂guia₃-tɨ́n₂ quiáin₅. Jaun₂ ca₂juáꞌ₂: ―Quéꞌ₂ ꞌniaꞌ₂, ia₁ ŋɨ₃ bá₄ jniá₂ i₁ŋíꞌ₄ la₂.
Jaun₂ ca₂can₃ táng₃ copa ꞌa₄ vino, ján₃ bá₄ le₂jaun₂ ca₂cuë́ꞌ₃ ti₁ꞌmagꞌ₄ Diú₄, jaun₂ guë́₄ ca₂cuë́ꞌ₃ chiꞌ₂ dsɨ₂guia₃-tɨ́n₂. Jaun₂ ca₂le₃jɨ́in₃ bá₄ ca₂ꞌɨnꞌ₃.
Ca₂juáꞌ₂ Jesús: ―Jmɨ₃ bá₄ jniá₂ la₂, a₂lɨꞌ₅₄ jág₁ ꞌmɨ́₂ a₂të₃ron₅₄, a₂niog₅ dsɨ₃ꞌo₅₄ o₄quióꞌ₄ juɨn₅ dsa₂.
Dsónꞌ₂ juáꞌ₅ jniá₂, tsá₃ ma₃lɨ́gꞌ₂ jmɨg₄ juaꞌ₅₄ a₂guɨꞌ₅₄ guë́₄ táng₃ vino ca₂liaꞌ₂ ca₂të́₂ jmɨg₄ i₁guɨꞌ₄ táng₃ caun₂ vino ꞌmɨ́₂ co₂lë₅ quiangꞌ₅₄ ꞌniaꞌ₂ ja₁gon₂ Diú₄.
Jme₁ca₂lë₃ ꞌë₂₃ jme₂juɨinꞌ₂ Diú₄, jaun₂ guë́₄ i₃léin₂ juɨ₅ Máꞌ₂ Olivos*.